מסכת סוטה דף כ עמוד א

אם יש לה זכות היתה תולה לה, יש זכות תולה שנה אחת, יש זכות תולה ב' שנים, יש זכות תולה ג' שנים. מכאן אומר בן עזאי: חייב אדם ללמד את בתו תורה, שאם תשתה תדע שהזכות תולה לה. ר"א אומר: כל המלמד בתו תורה - (כאילו) לומדה תפלות.

דף כא עמוד א

ויש זכות תולה ג' שנים כו'. זכות דמאי? אילימא זכות דתורה, הא אינה מצווה ועושה היא! אלא זכות דמצוה... רבינא אמר: לעולם זכות תורה, ודקאמרת אינה מצווה ועושה! נהי דפקודי לא מפקדא, באגרא דמקרין ומתניין בנייהו ונטרן להו לגברייהו עד דאתו מבי מדרשא, מי לא פלגאן בהדייהו"?

דף כא עמוד ב

ר' אליעזר אומר: כל המלמד את בתו תורה מלמדה תיפלות. תיפלות ס"ד? אלא אימא: כאילו למדה תיפלות. א"ר אבהו: מ"ט דר"א? דכתיב: אני חכמה שכנתי ערמה, כיון שנכנסה חכמה באדם - נכנסה עמו ערמומית. ורבנן, האי אני חכמה מאי עבדי ליה? מיבעי ליה לכדרבי יוסי בר' חנינא, דא"ר יוסי בר' חנינא: אין דברי תורה מתקיימין אלא במי שמעמיד עצמו ערום עליהן

1. **הדעות במשנה**

לדעת בן עזאי ראוי שאדם ילמד את ביתו תורה, ולו לשם כך, ש"לא יוציאו לעז על מים המרים, שאף בחשודה בעיניהן הרבה יהו דנות שזכות תולה לה[[1]](#footnote-1)". לפי זה, גם אישה רעת מעללים ראוי לה שתלמד, אולם ניתן להסביר בפשט שמדובר דווקא על אחרות: "שאם תשתה סוטה אחת **בפני** בתו, תדע הבת שזכות תולה להסוטה[[2]](#footnote-2)". בהסבר דעת רבי אליעזר על סכנת התפלות, ביאר הרמב"ם על המשנה: "השוא ודברי ההבל". הרחיב המאירי: "מלמדה תפלות- ר"ל דברים תפלים שמתוך הבנתה ביתר מגדרה היא קונה ערמימות מעט ואין שכלה מספיק להבנה הראויה והיא סבורה שהשיגה ומקשקשת כפעמון להראות את חכמתה לכל. ובתלמוד המערב אמרו דרך גוזמא ישרפו דברי תורה ואל ימסרו לנשים". במשנה ביאר המאירי: "דברים בטלים ודמיונים". לפי הגדרות אלו יתכן שהוראת הבת אין בה ערך, אולם אינה שלילית. אולם הרב מברטנורא הגדיר את הסכנה בתחום העריות:

"חבור משכב אנשים. שמתוך התורה היא מבינה ערמימות ועושה דבריה בהצנע".

לפנינו מחלוקת בין רבי אליעזר, רבו של רבי עקיבא, לבין בן עזאי תלמידו. אולם, רבי אליעזר שמותי הוא, והגמרא שהבאנו שנתה את דברי בן עזאי כדעת 'חכמים'. מאידך, ניתן להבין שרבי יהושע בהמשך הדברים, מסכים עם רבי אליעזר:

"רבי יהושע אומר רוצה אשה בקב ותפלות מט' קבין ופרישות- ר"ל מדיש לה בלא זה נטייה יתירה לתפלות, **להכי מוזהר טפי מללמדה תורה**, והיינו דמזהיר ר' יהושע מללמדה טפי מר"א[[3]](#footnote-3)".

1. **הזכות שעוזרת לסוטה**

בגמרא ישנה הסכמה, שזכות לימוד התורה של הסוטה אינה מגנה עליה. הדעה הראשונה מציעה שרק מצוות עשויות להגן עליה, מסבירה שלימוד תורה אינו מגן, ש"כיון דאינה מצווה, אין שכרה גדול כמצווה ועושה". רבינא מוצא זכות בסיוע האישה לגברי המשפחה בלימודם. כך פוסק הריא"ז[[4]](#footnote-4). אולם הרמב"ם מפרש על המשנה: "יש לה זכות רוצה לומר זכות תורה, ואף על פי שאינה מצווה בכך". ביד החזקה כתב: "שוטה שהיה **לה זכות תלמוד תורה**, אף על פי שאינה מצווה על תלמוד תורה הרי זו תולה לה. ואינה מתה לשעתה, אלא נימוקת והולכת וחלאים כבדים באין עליה עד שתמות אחר שנה או שתים או שלש לפי זכותה[[5]](#footnote-5)". על פי הפשט "היינו בתורה שהיא עצמה למדה.." אולם במעשה רוקח מנסה לבאר את דברי הרמב"ם גם על פי רבינא:

"נראה פשוט דאין כוונתו להורות לנו מהות הזכות.. אלא הורה לנו עיקר הדין שהזכות תולה לה בשביל התורה וה"ק: סוטה שיש לה זכות ת"ת כלומר כדינו שאמרו בגמרא, אף על פי שבאמת אינה מצווה כלומר בעיקר הלימוד אינה מצווה, אבל מ"מ יש אופן שנוטלת שכר כמצווה ועושה ולפי שאין זה מעיקר הדין- לא חש לבאר[[6]](#footnote-6)". "הרב יצחק אריאלי.. מיישב שהרמב"ם מבין שהגמרא בתחילת הסוגיה מתכוונת לומר שכיוון שהאישה אינה מצווה בלימוד תורה, אין זה **מצוי** שאישה תלמד תורה. ובמסקנה רבינא מתרץ, שבכל זאת יש לנשים רבות זכות בתלמוד תורה של בניהן ובעליהן, אך גם למסקנת הגמרא אם למדה האישה עצמה תורה – זכות הלימוד מגינה עליה[[7]](#footnote-7)".

**ג. סוגיות מקבילות**

1."הקהל את העם האנשים והנשים והטף אם אנשים באים ללמוד, נשים באות לשמוע[[8]](#footnote-8)". מעירים בעלי התוספות: "נשים לשמוע - אמר בירושלמי דלא כבן עזאי דאמר חייב אדם ללמד לבתו תורה".

לפי זה גם רבי אלעזר בן עזריה סובר כרבי אליעזר, ולפיכך הרמב"ם פוסק כמותו[[9]](#footnote-9).

2. בימי חזקיהו "בדקו מדן ועד באר שבע ולא מצאו עם הארץ, מגבת ועד אנטיפרס ולא מצאו תינוק **ותינוקת**, איש **ואשה,** שלא היו בקיאין בהלכות טומאה וטהרה[[10]](#footnote-10)".

3. "הזבין **והזבות והנדות והיולדות** מותרין לקרות בתורה בנביאים ובכתובים ולשנות במשנה במדרש בהלכות ובאגדות[[11]](#footnote-11)". אמנם בבבלי הושמטו הנשים:

"הזבין והמצורעין ובועלי נדות מותרין לקרות בתורה ובנביאים ובכתובים, ולשנות במדרש ובתלמוד, בהלכות ובאגדות[[12]](#footnote-12)".

4. בדומה לכך שנינו שמי שחברו מודר הנאה הימנו "מלמד הוא את בניו ואת **בנותיו** מקרא[[13]](#footnote-13)". אולם בגרסת הרי"ף והרמב"ן באמת מושמטות הבנות.

5. במסכת קידושין פוטרים אישה מחובת לימוד הבן:

"איהי מנלן דלא מיחייבה למילף נפשה? דכתיב: ולימדתם ולמדתם, כל שאחרים מצווין ללמדו - מצווה ללמד את עצמו, וכל שאין אחרים מצווין ללמדו - אין מצווה ללמד את עצמו. ומנין שאין אחרים מצווין ללמדה? דאמר קרא: ולמדתם אותם את בניכם - ולא בנותיכם[[14]](#footnote-14)". ניתן היה לחשוב שדרשה זו נתונה במחלוקת, שכן שם בהמשך שנינו:

"תניא: ולמדתם אותם את בניכם - ולא בני בניכם, ומה אני מקיים והודעתם לבניך ולבני בניך? לומר לך, שכל המלמד את בנו תורה, מעלה עליו הכתוב כאילו למדו לו ולבנו ולבן בנו עד סוף כל הדורות! הוא דאמר כי האי תנא; דתניא: ולמדתם אותם את בניכם - אין לי אלא בניכם, בני בניכם מנין? ת"ל: והודעתם לבניך ולבני בניך; א"כ, מה ת"ל בניכם? בניכם - ולא בנותיכם[[15]](#footnote-15)".

הרי שלדעה הראשונה ממעטים נכדים ולא בנות. אולם כתב הפני יהושע:

"וודאי ד**הלכה פסוקה היא דאין נשים חייבות בת"ת לכו"ע**. ונראה דלמאן דדריש בניכם ולא בני בניכם- אתיין בנות מק"ו, דהא בני בנים הרי הן כבנים ממש יותר מבנות, לנחלה ולכל דבר, ואפ"ה אין חייב ללמד את בני בניו - וכ"ש שאין האב חייב ללמד את בנותיו. וממילא דרשינן נמי שהבנות אין חייבות ללמד את עצמן[[16]](#footnote-16)".

1. **שיטת הרמב"ם וחילוקים להלכה**

פסק הרמב"ם: "אשה שלמדה תורה יש לה שכר אבל אינו כשכר האיש, מפני שלא נצטוית, וכל העושה דבר שאינו מצווה עליו לעשותו אין שכרו כשכר המצווה שעשה אלא פחות ממנו, ואף על פי שיש לה שכר צוו חכמים[[17]](#footnote-17) שלא ילמד אדם את בתו תורה, מפני שרוב הנשים אין דעתם מכוונת להתלמד אלא הן מוציאות דברי תורה לדברי הבאי לפי עניות דעתן, אמרו חכמים כל המלמד את בתו תורה כאילו למדה תפלות, \* במה דברים אמורים בתורה שבעל פה אבל תורה שבכתב לא ילמד אותה לכתחלה, ואם למדה אינו כמלמדה תפלות[[18]](#footnote-18)". נראה שפסק כרבי אליעזר, אך על פי מה שהתבאר, שאין עניין ללמדה אך אין איסור. יש להבין בדבריו, שמחד אין ללמדה, מאידך יש לה שכר על לימודה. בפרישה מחלק בין לומדת עצמאית לבין אביה:

"אם למדה **לעצמה** אנו רואין שיצאה מהרוב. ולכך כתב לעיל שיש לה שכר. ורצונו לומר: אם למדה התורה על מכונה שאינה מוציאה לדברי הבאי. אבל האב אינו רשאי ללמדה, דדילמא תוציא דבריה לדברי הבאי כי הוא אינו יודע מה שבלבה[[19]](#footnote-19)". הרמ"א מוסיף: "ומ"מ חייבת האשה ללמוד דינים השייכים לאשה[[20]](#footnote-20). (אגור בשם סמ"ג[[21]](#footnote-21))".

"ולכן הנשים מברכות ברכות התורה בכל יום[[22]](#footnote-22)". לדעת הרמב"ם כנראה ש"זהו דבר המובן מאליו ואינו כלול במסגרת של לימוד תורה[[23]](#footnote-23)", שהרי: "אמר רב פפא, אמר קרא: ולמדתם... ועשיתם- כל שישנו בעשיה ישנו בלמידה, כל שאינו בעשיה אינו בלמידה[[24]](#footnote-24)". נפקא מינא, שאם היא יודעת הלכה אין לה לעסוק בכך עוד[[25]](#footnote-25). הרמב"ם מחלק גם בין תורה שבכתב לתורה שבעל פה, ולמד זאת מן ההלכה של הקהל: "דמצוה מוטלת על הנשים לשמוע תורה שבכתב כדי שידעו לקיים המצוה. א"כ בעל כרחך דרבי אליעזר דקאמר כאילו מלמדה תפלות בתורה שבעל פה קאמר[[26]](#footnote-26)".

"הטור והשולחן ערוך פוסקים כשיטת הרמב"ם, אלא שגירסת הטור בלשון הרמב"ם הפוכה מן הגירסה שלפנינו, שכן לפי גרסתו העדיפות היא דווקא תורה שבעל פה, שאם לימדה אינו כמלמדה תפלות, וכותב על כך הבית יוסף שנפלה טעות סופר בדברי הטור. אמנם בעל הפרישה[[27]](#footnote-27) כותב שניתן להבין את הגירסה הזו, כיוון שיש חשש גדול שתסיק דברי הבאי מתוך לימודה בתורה שבכתב יותר מאשר לימודה בתורה שבעל פה[[28]](#footnote-28)".

1. **התפתחויות בעת החדשה**

בכל הדורות היו נשים למדניות[[29]](#footnote-29), אולם בדורות האחרונים נוכח התפתחות תרבות הפנאי ושחרור האישה, המגמה התגברה מאוד. עלתה הסברה ש"כל זמן שהרחוב היה ספוג רוח אמונה , אך מעת שיש כפירה וחומרנות והוא צודה נפשות , אי אפשר להניח את בנות יעקב מבלי לגדלם על מעיינות התורה והיראה[[30]](#footnote-30)". כתב החפץ חיים: "ונראה שכל זה בזמנים שעברו, שכל אחד הי' דר במקום אבותיו, וקבלת אבותיו הי' חזק אצל כל אחד להתנהג בדרך שדרכו בו אבותיו, בזה הי' אפשרי לומר שלא תלמוד הבת תורה, ותסמוך על מסורת אבותי'. אבל כעת בעו"ה שקבלת מסורת האבות מאוד נתרופף, ומצוי שבכלל אינו דר במקום אבותיו, ובפרט שבזמנינו לומדים חכמות אחרות, בודאי **מצוה רבה** ללמדם חומש עם נביאים וכתובים ומוסרי חז"ל וכדו' כדי שיתאמת אצלם ענין אמונתינו הק', שאל"כ עלולים לסור לגמרי מדרך ה', ויעברו על כל יסודי הדת ח"ו[[31]](#footnote-31)". הוסיף הרש"ר הירש: "הבנת המקרא ואותה ידיעה הדרושה ליראת ה' המביאה לשמירת מצוות קפדנית ולקיומן השלם, היא שייכת לעיצוב הרוח והלב של בנותינו, בדיוק כמו של הבנים[[32]](#footnote-32)". הרב אברהם גרודינסקי מצרף: "לא רק הלכה למעשה, אלא כל עבודות המידות ותיקונן התפתחות השכל וישרותו קנית היראה והאהבה שלמות דרכי התשובה ואם מחויבות - ממילא גם בתלמוד תורה הדרוש להן מחויבות הן[[33]](#footnote-33)". טען הרב סורוצקין שיש "להקדים את חינוך הבנות לחינוך הבנים כפי שעשה אברהם אבינו , ולכן אין אנו רשאים להרחיק את הבת מן ה"חדר" כי כל הפורש מן החדר ומן התלמוד תורה בזמן הזה , בין איש בין אשה , כאילו פורש מן החיים הנצחיים[[34]](#footnote-34)".

בגבולות השינוי הנדרש, דעות רבות. ישנם אף הסוברים שלא השתנה דבר. לדעת האדמו"ר מצאנז "מוסכם מכל הפוסקים, שלא ילמד אדם את בתו תורה. מפני שרוב הנשים אין דעתן מכוונת להתלמד וכו', וכל המלמד את בתו תורה כאילו מלמדה תיפלות, ואיך אפשר לעשות ח"ו מתיפלות גדר לאמונה קדושה ופרישות[[35]](#footnote-35)". הרב פיינשטיין מחלק: "משניות שהוא תורה שבע"פ צוו חכמים שלא ילמדום, והוא כאילו למדום תפלות, ולכן צריך למונעם מזה, ורק פרקי אבות משום שהוא ענייני מוסר והנהגות טובות יש ללמדם בהסבר לעוררן לאהבת תורה ולמדות טובות, אבל לא שאר המסכתות[[36]](#footnote-36)". הרב אבינר סבור, שיש לשמר את ההבדל בדרך הלימוד, ולפיכך **אין ללמדן גמרא על הסדר**: "דרך המלך אינה שנשים תלמדנה גמרא אלא הלכה (ספר חסידים, שו"ע יו"ד רמו ו הגה) וכן תלמדנה אמונה בעמקות גדולה. אך אין צורך שתלמדנה כל היום מן הבוקר עד הערב בעמל רב, כמו גברים כפי שהסביר המהר"ל שנשים הינן יותר קרובות אל התורה מטבען, לכן אינן צריכות ריבוי לימוד ועמל, ובמעט לימוד הן מגיעות למה שגברים מגיעים בעבודה רבה, כי יש להן השתוקקות גדולה אל התורה...ודאי שבנות ישראל צריכות ללמוד תורה לעומק ולרוחב, כל אחת כפי מדריגתה וכפי טבעה, אך אינן חייבות ללמוד במובן הישיבתי כמו בנים. "[[37]](#footnote-37)

יש שטענו בפירוש שגם רבי אליעזר היה מודה בימינו שיש ללמד בנות, בפשטות ללא מגבלה:

"הדבר פשוט שלא נחלקו בן עזאי ור"א אלא בזמניהם, שהייתה האשה: כבודה בת מלך פנימה, ומעולם לא יצאה חוץ למחיצת הבית... ומשום כך נחלק רבי אליעזר, ואמר שאין ללמדה תורה, שכן היא גורמת לה לצאת ממסגרת המשפחה ותלמד עורמה ותחבולות לעשות מעשיה בצנעא. לא כן בימינו אלה, שהנשים לוקחות חלק גדול באורחות חיים, חודרות אל מעמקי החוכמות החיצוניות וממלאות ספסלי האוניורסיטאות... והן מחכימות יותר ומתפתחות יותר מהגברים... בוודאי יודה גם ר' אליעזר שאין שום איסור ללמדה גם תושבע"פ, בכדי שתדע להזהר ולשמור את כל חוקי התורה הקשורים בכל הליכותיה ובעבודתה, ולא זו בלבד, אלא שהחיוב מוטל עלינו ללמדה, ו**להלעיטה כל מה שאפשר**, אולי המאור שבה יחזירנה למוטב... ואולי תשמש משקל נגדי, לכל אותן התחבולות והערמומיות שהן לומדות באותם ספרים חיצוניים[[38]](#footnote-38)". מכאן ניתן גם להתיר לימוד גמרא לנשים: "רצוי וצריך לספק לבת חינוך וידע , שיאפשרו לה אמונה שרשית וחזקה ועמידה בכבוד אל מול פני המציאות . לאור החינוך הכללי הרחב שאז הבנות באות במגע עם השקפות ותפיסות עולם שונות , כך שהידע וערכי התורה נחוצים לבת ... ללימוד תורה לנשים יש אספקט נוסף והוא חובת המשך מסורת ישראל . לאשה כמחנכת הדור הבא צריך שיהיה מה להעביר ולשם זה היא זקוקה הן לידע והן לזיקה נפשית - שתרצה להעביר את המסורת הלאה . לכן, רצוי להעמיק את הלימוד שבדרך זו מתעמקת גם הזיקה הנפשית. צריך להגביר את הלימוד של תורה שבעל פה וכאשר מלמדים צריך ללמד לעומק .  **אין לי שום התנגדות ללמד בנות גמרא** , וצריך אפילו למסד את לימוד הגמרא כחלק אינטגרלי של למידה בבית הספר, וזו נראית לי הדרך המומלצת לציבור הבנות שבדורנו[[39]](#footnote-39)". גם הרבי מלובביץ' תמך בלימוד גמרא לבנות, וסבר שבדורנו דווקא ההעמקה היא המחסום בפני 'תפלות'[[40]](#footnote-40).

1. מאירי [↑](#footnote-ref-1)
2. תפארת ישראל - יכין אות יח. [↑](#footnote-ref-2)
3. תפארת ישראל - יכין אות כא. [↑](#footnote-ref-3)
4. פרק א, הלכות ב,ג. [↑](#footnote-ref-4)
5. רמב"ם הלכות סוטה פרק ג הלכה כ. [↑](#footnote-ref-5)
6. מעשה רקח שם. [↑](#footnote-ref-6)
7. בירור הלכה,דף כא עמוד א סוף ציון ב. [↑](#footnote-ref-7)
8. מסכת חגיגה דף ג עמוד א. [↑](#footnote-ref-8)
9. לחם יהודה הלכות תלמוד תורה פרק א סעיף יג. [↑](#footnote-ref-9)
10. מסכת סנהדרין דף צד עמוד ב. [↑](#footnote-ref-10)
11. תוספתא מסכת ברכות פרק ב הלכה יב. [↑](#footnote-ref-11)
12. מסכת מועד קטן דף טו עמוד א. [↑](#footnote-ref-12)
13. משנה מסכת נדרים פרק ד משנה ג. [↑](#footnote-ref-13)
14. מסכת קידושין דף כט עמוד ב. [↑](#footnote-ref-14)
15. מסכת קידושין דף ל עמוד א. [↑](#footnote-ref-15)
16. שם דף כט עמוד ב ד"ה מנין. [↑](#footnote-ref-16)
17. "ד"ר אביעד הכהן.. הוכיח שכאשר הרמב"ם משתמש בביטוי זה - "ציוו חכמים" - אין כאן הוראה הלכתית מחייבת, אלא הוראה מוסרית, "חיוב המסור ללב" א' הכהן, '"ציוו חכמים" - פרק בלשונות הרמב"ם בספר משנה תורה', שנתון המשפט העברי יד-טו, תשמ"ח-תשמ"ט, עמ' 113-120. " הפניה זו, כמו כמעט כל המקורות שהבאתי באות ה, למדתי מחיבורו של אלי יורב, לימוד תורה לנשים' , עבודת גמר למכללת ליפשיץ, הערה 36. (להלן: יורב). [↑](#footnote-ref-17)
18. רמב"ם הלכות תלמוד תורה פרק א הלכה יג. [↑](#footnote-ref-18)
19. פרישה יורה דעה סימן רמו אות טו. [↑](#footnote-ref-19)
20. המהרי"ל התנגד אף ללימוד הלכתי: "ואי משום דידעו לקיים המצוות, אפשר שילמדו ע"פ הקבלה השרשים והכללות, וכשיסתפקו ישאלו למורה, כאשר אנו רואין בדורנו, שבקיאות הרבה בדיני מליחה והדחה וניקור והלכות נדה וכיוצא בזה, והכל ע"פ הקבלה מבחוץ.. ואפילו כי היא מצוה קרינן ביה 'עת לעשות' כו', ד**יצא שכרו בהפסדו**, וכל שכן דאינן מצוות [ודמי להאי שאסרו ללמוד לתלמיד שאינו הגון] (שו"ת מהרי"ל, סימן קצט) [↑](#footnote-ref-20)
21. הגה לשו"ע יורה דעה הלכות תלמוד תורה סימן רמו סעיף ו. יסוד הלכה זו בספר חסידים סימן תתלה, המבסס זאת על תחילת פרשת ניצבים. [↑](#footnote-ref-21)
22. ב"ח יורה דעה סימן רמו אות ז. [↑](#footnote-ref-22)
23. בירור הלכה קידושין דף כט עמוד ב ציון ה סוף אות ב. [↑](#footnote-ref-23)
24. מסכת יבמות דף קט עמוד ב. [↑](#footnote-ref-24)
25. "בנשים אין בלימודם שום מצווה כלל מצד עצמו, רק הסמ"ג כתב דמכל מקום מחויבים ללמוד מצוות הנוהגות בהן, כדי שתדע היאך לקיימם. וזהו דמחלק בחגיגה: אנשים באים ללמוד, נשים באות לשמוע... אבל הלימוד בעצמו לא הווי שום מצווה כלל אצלם, ואם כבר בקיאה היא בדינים שלה, ויודעת היאך לעשות, שוב אינה צריכה ללמוד עוד, אפילו להסמ"ג" (בית הלוי, חלק א, סימן ו). ופלא הוא שלא תצטרך לשנן. [↑](#footnote-ref-25)
26. ב"ח שם.. [↑](#footnote-ref-26)
27. אות טז. [↑](#footnote-ref-27)
28. בירור הלכה קידושין דף כט עמוד ב ציון ה סוף אות ב. [↑](#footnote-ref-28)
29. "בשו"ת מהרי"ל סי' קצ"ט (רכ"ו) דן במה שמצינו בכמה מקומות דנשים ידעו תורה, כגון ברוריה אשת ר"מ (בעירובין נג: ובפסחים סב ב), וכן ילתא אשת ר"נ (ברכות נא: וחולין קט ב), ועוד. וכתב ליישב.. שעשו ע"פ אביהן שסבר כבן עזאי, או שמעצמן למדו. עיין שם. אלא דאכתי יל"ע ממה שהביא גם משפחתו של רבי (בסוגיין), דלכאורה אין הכרח כלל שידעה תורה, אם כי שאי"ז דוחק לומר שמעצמה למדה מאחר והיתה בקביעות בביתו של רבי. וע"ע רש"י לעיל (טו ב) ד"ה מבית אביה למדה, וז"ל: "שמעה התינוקות אומרים כן". [וראה עוד מש"כ שם] (דף על הדף דף כ עמוד א). [↑](#footnote-ref-29)
30. רא"י נימרק - אשל אברהם פירות הנושרים, על דף כ'. [↑](#footnote-ref-30)
31. חפץ חיים - ליקוטי הלכות סוטה י"א הערה ג' . " בעת שהתחולל בפולין רעיון "בית יעקב" קמו מתנגדים לזה מחמת מאמר חז"ל כל המלמד בתו תורה, כאילו מלמדה תפלות. אמר על זה הרב רבי מאיר שפירא ז"ל על ה"כאילו" מלמדה תפלות, לזה הם דואגים, ואילו על "התפלות" בעצמה מי ידאג - אם לא הבית יעקב?". (דף על הדף, מספר ילקוט דברי אסף) [↑](#footnote-ref-31)
32. רש"ר הירש, סידור תפילות ישראל, ירושלים תשנ"ב, עמ' ע. [↑](#footnote-ref-32)
33. תורת אברהם עמ' קל"ב. [↑](#footnote-ref-33)
34. הרב זלמן סורוצקין - מאזניים למשפט סימן ב'. [↑](#footnote-ref-34)
35. שו"ת דברי יציב, חלק יורה דעה, סימן קלט. גם כשלומדת מעצמה "חכמים לא נתנו דבריהם לשיעורין וגם בענין כוונתה אנן לא בקיאינן והדבר מסור ללב והאדם יראה לעינים, וגם סופה של ברוריה הוכיח על תחילתה" (שו"ת ציץ אליעזר חלק ט סימן ג בשם ספר משרת משה על הרמב"ם). [↑](#footnote-ref-35)
36. שו"ת אגרות משה יו"ד ג סימן פז. [↑](#footnote-ref-36)
37. הרב שלמה אבינר עטורי כהנים, גליון 110, ניסן תשנ"ד**.** [↑](#footnote-ref-37)
38. שו"ת מקווה המים חלק ג יו"ד סימן כא.  [↑](#footnote-ref-38)
39. הרב ד"ר אהרן ליכטנשטיין האשה וחינוכה עמ' 158. [↑](#footnote-ref-39)
40. <https://abc770.org/article_node_5278/> [↑](#footnote-ref-40)